Diari Oficial de la Generalitat Valenciana


Sumari del DOGV 9994, del 27-11-2024 (2024/12491)

DECRET 170/2024, de 26 de novembre, del Consell, pel qual es regula la Comissió Interdepartamental del Consell contra el Despoblament i per l'Equitat Territorial.
------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/11/26/170/dof/vci/html**

### Dades del document

Número de DOGV
:   9994

Data del DOGV
:   27-11-2024

Secció del DOGV
:   I. DISPOSICIONS GENERALS

Número del document
:   2024/12723

CVE
:   ZEDF-P-8671-92408

Data del document
:   26-11-2024

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * Comissió Interdepartamental del Consell Contra El Despoblament i Per L'Equitat Territorial
    * reglament intern
    * despoblació
    * legislació
    * organització administrativa

La Presidència de la Generalitat té atribuïdes les competències en matèria d’administració local, d’acord amb el que disposa l’article 2 del Decret 17/2024, de 12 de juliol, del president de la Generalitat. D’acord amb això, la Direcció General d'Administració Local, segons l'article 17 del Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, exercix les funcions establides en l’article 70 de la Llei 5/1983, de 30 de desembre, del Consell, i les altres previstes en l’ordenament jurídic, relatives a les polítiques en matèria de lluita contra la despoblació. Així mateix, d'acord amb l'article 12, apartat a, del Decret 131/2023, de 10 d'agost, del Consell, pel qual s'aprova el Reglament orgànic i funcional de la Presidència de la Generalitat, exercix la gestió i execució de la política de la Generalitat en matèria d'administració local, i també la proposta de normativa en el marc del que disposa el títol VIII de l'Estatut d'Autonomia de la Comunitat Valenciana.

En l'exposició de motius de la Llei 5/2023, de 13 d'abril, integral de mesures contra el despoblament i per l'equitat territorial en la Comunitat Valenciana, ja es posa de manifest que, en els últims anys, la Generalitat ha assumit estos reptes i, en particular, la lluita contra el despoblament territorial, com una línia d'acció política prioritària. Això s'ha traduït en un impuls transversal ferm a les actuacions de tots els departaments i òrgans del Consell, per a fer front al despoblament i reforçar els servicis públics en els municipis afectats.

De fet, en l'any 2017 ja es va crear, al respecte, una comissió interdepartamental, que es va regular reglamentàriament en el Decret 58/2017, de 28 d'abril, del Consell, pel qual es crea la Comissió Interdepartamental per a la Lluita contra el Despoblament dels Municipis Valencians. En esta norma ja es determinava que es feia necessari escometre polítiques específiques per a poder fer front al despoblament i, per a això, es considerava prioritari crear una comissió interdepartamental, que s'encarregara d'elaborar i proposar al Consell l'aprovació d'una estratègia plurianual, així com del seguiment i control de les actuacions.

Si bé esta Comissió ha estat funcionant com a òrgan coordinador de les diferents polítiques transversals en matèria de despoblament, és cert que necessitava abastar una faceta més. Així, l'exposició de motius de l’esmentada Llei 5/2023, de 13 d’abril, assenyalava que havia de tindre's en compte els desafiaments actuals i futurs que se sumen al repte demogràfic, com són la lluita i l'adaptació al canvi climàtic, la pèrdua de la biodiversitat, la transició energètica, la transformació digital, la innovació tecnològica, la globalització dels mercats i el creixement de les àrees urbanes i metropolitanes; reconeixent que tot això afecta amb major intensitat les persones i els territoris que patixen els efectes de la despoblació, aprofundint en la bretxa rural-urbana i en les desigualtats, i reconeixent, així mateix, que les polítiques per a actuar contra el despoblament requerixen un marc estable, amb vocació de permanència, i que done confiança i continuïtat a les mesures. Per això, la Generalitat establix, en esta llei integradora, els objectius, els principis rectors i les mesures per a aconseguir una major cohesió territorial i social de la Comunitat Valenciana, amb l'aspiració de corregir les desigualtats, garantir els drets i potenciar les oportunitats per a totes les persones independentment del seu lloc de residència.

És per això que la mateixa norma de rang legal, que regula expressament, en l’article 5, la Comissió Interdepartamental per a la Lluita contra el Despoblament i per l’Equitat Territorial, afig, a les competències d’esta comissió, a més de la lluita contra el despoblament, la referida a l'equitat territorial. Esta voluntat entronca amb el precepte constitucional pel qual «tots els espanyols tenen els mateixos drets i obligacions en qualsevol part del territori de l'Estat» (art. 139 CE), i amb allò que establix l'Estatut d'Autonomia de la Comunitat Valenciana, en l’article 19.1, segons el qual la Generalitat ha d'impulsar un «model de desenrotllament equitatiu, territorialment equilibrat i sostenible» i promoure «polítiques d'equilibri territorial entre les zones costaneres i les d'interior». Per tant, esta llei encaixa competencialment en les facultats atorgades per l'Estatut d'Autonomia amb caràcter específic en la matèria de l'equilibri territorial i en el desenrotllament d'aquelles competències sectorials reconegudes constitucionalment i estatutàriament.

En virtut d'això, i seguint el mandat de la Llei 5/2023, de 13 d'abril, i de conformitat amb el que establixen els articles 18.f, 25, 28.c i 43 de la Llei 5/1983, de 30 de desembre, del Consell, a proposta del president de la Generalitat, i amb la deliberació prèvia del Consell, en la reunió del dia 26 de novembre de 2024,

DECRETE

*Article 1. Objecte*

Este decret té com a objecte el desplegament reglamentari respecte de les funciones, la composició i l'organització de la Comissió Interdepartamental del Consell contra el Despoblament i per l'Equitat Territorial.

*Article 2. Adscripció i naturalesa de la comissió interdepartamental*

1. D’acord amb el que disposa l’apartat 1 de l’article 5 de la Llei 5/2023, de 13 d’abril, de la Generalitat, integral de mesures contra el despoblament i  per l’equitat territorial a la Comunitat Valenciana (d’ara en avant, Llei 5/2023), la Comissió Interdepartamental del Consell contra el Despoblament i per l'Equitat Territorial queda adscrita al departament del Consell competent en matèria de polítiques contra el despoblament.

2. Segons establix l’apartat 2 de l’article 5 de la Llei 5/2023, l'esmentada comissió interdepartamental és un òrgan col·legiat de l'Administració de la Generalitat al qual competix assessorar i coordinar les iniciatives i les actuacions del Consell contra el despoblament, sota una visió integrada i plurianual, i el seguiment d'estes.

*Article 3. Funcions de la Comissió Interdepartamental*

1. Correspon a la Comissió Interdepartamental:

a) Elaborar el diagnòstic, la identificació i la definició de les zones o municipis amb el risc de despoblament, perquè el departament del Consell competent en matèria de polítiques contra el despoblament puga sotmetre-ho a la consideració del Consell.

b) Elaborar i proposar al Consell, a través del departament del Consell competent en matèria de polítiques contra el despoblament, l'aprovació d'un pla integral, amb un horitzó com a mínim de quatre anys, per a l'impuls demogràfic, econòmic, social i cultural dels municipis considerats en risc de despoblament.

c) Coordinar els programes sectorials dels diferents departaments que intervinguen en el pla.

d) Fer el seguiment i controlar les actuacions que es deriven del pla.

e) Qualssevol altres funcions vinculades al compliment dels fins encomanats a la Comissió.

2. La Comissió Interdepartamental establirà mesures per a millorar la coordinació de les inversions i ajudes dels departaments de la Generalitat, que afecten els municipis o zones en risc de despoblació, comptant amb la participació de les diferents institucions i agents socials.

3. La Comissió Interdepartamental emetrà un informe anual en el qual s'inclourà, a proposta de l'òrgan directiu competent en matèria de polítiques contra el despoblament, una anàlisi dels indicadors demogràfics i socioeconòmics dels municipis en risc de despoblament, el seguiment i avaluació de les mesures adoptades en desenrotllament de l'estratègia plurianual i, si és el cas, propostes d'actualització de l'estratègia, amb la inclusió de noves mesures o modificació de les existents. La persona titular del departament competent informarà el Consell del contingut d'esta memòria.

4. La Comissió Interdepartamental impulsarà la creació d'un fòrum en el qual els departaments que integren el Consell, les entitats locals, les universitats, els agents socials i les associacions o organitzacions representatives de les persones afectades o vinculades a la problemàtica objecte dels seus treballs informen sobre les iniciatives que hagen pogut adoptar per a pal·liar el risc de despoblament de municipis de la Comunitat Valenciana, amb especial insistència en aquelles actuacions que impliquen la col·laboració o cooperació amb altres administracions públiques.

*Article 4. Composició de la Comissió Interdepartamental*

1. La Comissió Interdepartamental del Consell contra el Despoblament i per l’equitat territorial tindrà la composició següent:

a) Presidència: serà exercida per la persona titular de la Presidència del Consell o persona en qui delegue.

b) Vicepresidència: serà exercida per la persona titular de la Vicepresidència Primera del Consell, o persona en qui delegue.

c) Vocalies: seran vocals les persones titulars de cadascun dels departaments del Consell, a excepció dels que ocupen la presidència i la vicepresidència de la comissió, o persones en les quals deleguen.

d) Secretaria: serà exercida per la persona titular de la direcció general competent en matèria de polítiques contra el despoblament, que participarà en les sessions de la Comissió, amb veu i vot, sense perjuí que estiga assistida per un funcionari o una funcionària de la direcció general.

2. Es procurarà, des de la perspectiva de gènere, que la composició de la Comissió Interdepartamental siga paritària.

*Article 5. Règim de funcionament de la Comissió Interdepartamental*

1. La Comissió Interdepartamental es reunirà un mínim de dos vegades a l'any, prèvia convocatòria, dins del termini i en la forma corresponent, ordenada per qui assumisca la presidència.

2. Sempre que els assumptes a tractar ho facen convenient o necessari, qualsevol integrant de la Comissió podrà sol·licitar que es convoque, amb veu i sense vot, altres persones titulars d'òrgans directius o personal empleat públic de l'Administració de la Generalitat, o personal extern especialista en la matèria de què es tracte, a l’efecte d'assessorar la Comissió.

3. La Comissió podrà acordar la constitució de grups de treball, per a l'estudi de temes específics relacionats amb les funcions de la Comissió, si així s'estima necessari o convenient per al millor exercici de les funcions que té encomanades, que podran estar integrats per personal tècnic relacionat amb els assumptes a tractar.

4. La Comissió Interdepartamental podrà aprovar normes pròpies de funcionament, d'acord amb el que es disposa en la normativa bàsica estatal en matèria d'òrgans col·legiats de les administracions públiques, la qual també s'aplicarà supletòriament, en la part no bàsica, a falta de normes pròpies.

DISPOSICIONS ADDICIONALS

*Primera. Incidència pressupostària*

L'execució i el desenrotllament d'este decret no podran tindre cap incidència en la dotació dels capítols de gasto assignats a cap dels departaments del Consell, i en tot cas hauran d'atendre's amb els mitjans personals i materials del departament que corresponga.

*Segona. Protecció de dades personals*

1. El tractament de dades personals que es realitze en compliment d'esta norma s'ajustarà al que es disposa en el règim jurídic europeu i estatal en matèria de protecció de dades de caràcter personal.

2. Les dades personals que les persones proporcionen a l'administració en execució de la present norma seran utilitzades amb les finalitats i els límits previstos en esta.

3. En relació amb l'òrgan col·legiat regulat en esta norma, les dades de les persones que l'integren seran tractats de conformitat amb el que es disposa en la normativa vigent en matèria de protecció de dades, complint amb els principis relatius al tractament i amb el deure d'informar les persones interessades.

Així mateix, les persones que formen part de l'òrgan tindran el deure de confidencialitat de la informació que coneguen en el desenrotllament de les seues funcions.

DISPOSICIÓ DEROGATÒRIA

*Única. Derogació normativa*

Queda derogat el Decret 58/2017, de 28 d’abril, del Consell, pel qual es crea la Comissió Interdepartamental per a la Lluita contra el Despoblament dels Municipis Valencians, excepte l’article i altres disposicions, d’igual o inferior rang, que s’oposen al que preveu este decret.

DISPOSICIONS FINALS

*Primera. Desplegament normatiu*

Es faculta la persona titular del departament del Consell competent en matèria de polítiques contra el despoblament perquè dicte totes les disposicions que exigisquen l’aplicació i l’execució d’este decret.

*Segona. Entrada en vigor*

Este decret entrarà en vigor l’endemà de la publicació en el *Diari Oficial de la Generalitat Valenciana*.

  

València, 26 de novembre de 2024

Carlos Mazón Guixot

President de la Generalitat


Còpia Permalink ELI